DECIZIA COMISIEI
din 19 noiembrie 2007
privind recunoașterea, în conformitate cu articolul 9 din Regulamentul (CE) nr. 761/2001 al Parlamentului European și al Consiliului, a procedurilor de certificare necesare în scopul participării voluntare a organizațiilor la sistemul comunitar de management de mediu și audit (EMAS) și de abrogare a Deciziei 97/264/CE
[notificată cu numărul C(2007) 5291]
(Text cu relevanță pentru SEE)
(2007/747/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CE) nr. 761/2001 al Parlamentului European și al Consiliului din 19 martie 2001 privind participarea voluntară a organizațiilor la sistemul comunitar de management de mediu și audit (EMAS) (1), în special articolul 9,
întrucât:
(1)
Comisia a identificat standardele internaționale revizuite și cerințele europene de acreditare a instituțiilor responsabile cu certificarea care îndeplinesc cerințele articolului 9 din Regulamentul (CE) nr. 761/2001 și care trebuie, în consecință, recunoscute de către Comisie.
(2)
Standardele și cerințele de acreditare recunoscute prin Decizia 97/264/CE a Comisiei din 16 aprilie 1997 privind recunoașterea procedurilor de certificare în conformitate cu articolul 12 din Regulamentul (CEE) nr. 1836/93 al Consiliului care permite participarea voluntară a societăților comerciale din sectorul industrial la un sistem comunitar de management audit ecologic (2) nu mai sunt utilizate și, în consecință, Decizia 97/264/CE trebuie abrogată.
(3)
Măsurile prevăzute în prezenta decizie sunt conforme cu avizul comitetului înființat în temeiul articolului 14 din Regulamentul (CE) nr. 761/2001,
ADOPTĂ PREZENTA DECIZIE:
Articolul 1
În sensul articolului 9 din Regulamentul (CE) nr. 761/2001, Comisia recunoaște următoarele standarde și cerințe de acreditare a instituțiilor responsabile cu certificarea:
1.
În legislația austriacă: Legea privind managementul mediului (UMG BGBl.I nr. 96/2001) în versiunea relevantă aplicabilă în cazul asociațiilor de verificatori de mediu, precum și al verificatorilor de mediu individuali;
2.
În legislația germană: orientările privind acreditarea organelor de certificare a sistemelor de management de mediu (SMM) și a procedurilor de certificare pentru SMM - emise în septembrie 1996 de către ministerele federale germane de mediu, de conservare a naturii și de securitate nucleară, precum și de economie și aprobate de către Comitetul de verificare de mediu în temeiul articolului 21 din legea germană cu privire la sistemele de management de mediu și audit, EMAS (Umweltauditgesetz);
3.
Cerințe de acreditare, în baza orientărilor aferente, avizate și date publicității de către Cooperarea europeană pentru acreditare (EA), aplicabile organismelor de certificare ISO 14001:2004 acreditate în conformitate cu unul dintre următoarele standarde:
(a)
ISO/IEC 17021:2006 (Evaluarea conformității - Cerințe pentru organismele care oferă servicii de audit și certificare a sistemelor de management);
(b)
Ghid ISO/IEC 66:1999 (Cerințe generale pentru organismele abilitate să se ocupe cu evaluarea și certificarea/înregistrarea sistemelor de management de mediu SMM) până la data de 15 septembrie 2008.
Articolul 2
Decizia 97/264/CE se abrogă.
Articolul 3
Prezenta decizie se adresează statelor membre.
Adoptată la Bruxelles, 19 noiembrie 2007.